Yiwen n wass, taɣaḍt mi tekker ad teffeɣ, tenna i warraw-is:
– Aqli-iyi ad ruḥeɣ ɣer wulzuz. Ɣur-wet ad teffɣem, medlet tawwurt akken iwata teqqimem deg uxxam. Anwa yebɣun yewwet-d deg tewwurt, ɣur-wet ad as-tt-id-tellim.
Asmi ara d-uɣaleɣ, ad wen-d-beddeɣ ɣef umnaṛ, ad d-suɣeɣ : « Ttxil-wet a tarwa, llit-iyi tawwurt, uɣaleɣ-d seg wulzuz, ččureɣ-awen-d aḍellaɛ d iffis« .
Imir tzemrem ad d-tellim tawwurt war amihi.
Ass-n, amarezg ur yelli yid-sen. Deg wakud-nni, agulez yekka-d syen-a, yesla-d akk ayen tenna taɣaḍt i warraw-is.
Akken kan tegug taɣaḍt-nni, agulez ibedd ɣef umnaṛ n tewwurt, yebda yesmeṛmuɣ : « Ttxil-wet llit-iyi tawwurt, uɣaleɣ-d seg wulzuz, ččureɣ-d aḍellaɛ-iw d iffis« . Awalen yecfa fell-asen, maca taɣect-is d tazurant.
Iɣiden rran-as awal :
– A bu tkerkas, kečč ur telliḍ d yemmat-nneɣ, kečč d agulez bu txiddas. Ruḥ kan ruḥ, neɛqel-n agerjum-ik.
– Ihuh, faqen-iyi ! i yenna umẓiw.
Agulez yuɣal s axxam-is, yessebleɛ taɣenjawt n tament akken ad tilwiɣ taɣect-is, sakkin yefka-tt d tazla ɣer wanda akken zedɣen yiɣiden-nni n twaɣit.
Ha-t-an yettsuɣu ɣef umnaṛ : « llit-iyi tawwurt, uɣaleɣ-d seg wulzuz, wwiɣ-awen-d iffis akken ad teččem« . Tikkelt-a taɣect-is d talegɣant am tin n taɣaḍt.
– « Ah, ta d yemmat-nneɣ s tidett », i d-nnan yiɣiden-nni am yiwen n yimi.
Slid amecṭuḥ gar-asen, yettḥellil deg-sen yeqqar-asen :
– Ur d-tellit ara tawwurt, ar d-tesken qbel takkabaḍt-is ma s tidett d yemmat-nneɣ.
War ma ixemmem, agulez yessukk taqejirt-is ddaw n tewwurt.
Iɣiden-nni, di sa yid-sen, rran-as :
-Yemmat-nneɣ nekkni tikkabaḍin-is d timellalin, mačči am wayla-k.
– Uh, faqen-iyi daɣen! i yesmermez ugulez.
Yuzzel ɣer bu tesirt, iger tikkabaḍin-is deg wagil akken ad imlulent.
Sakkin yerza-d ɣer yiɣiden-nni i tikkelt nniḍen, yessuk takkabaḍt-is ddaw n tewwurt, yenṭeq ɣer-sen:
– Ttxil-wet llit-iyi tawwurt, uɣaleɣ-d seg wulzuz s uḍellaɛ yeččuren d iffis.
Iɣiden, tumert ɣef wudmawen-nsen, kkren nnan :
Ah, tikkelt-a, ulac ccekk, d yemmat-nneɣ s tidett ! Dɣa ldin-as-d tawwurt.
Agulez iger acerkiḍ yerna wayeḍ, ineggez fell-asen, yečča sdis deg-sen. Anagar ameẓyan gar-asen i iselken, acku netta yella yeffer deg tsegfert.
Ur t-iwala ara !
Agulez yessfeḍ talaba ɣef yimi-s, yenna :
– Ah, ass-a ččiɣ armi yeffuqqes uɛebuḍ-iw, ccah!
Dɣa, iruḥ ɣer yiri n yeɣzeṛ, iqeggel din.
Taɣaḍt mi d-tuɣal seg wulzuz, twala axxam-is deg yir tagnitt, tebda tesbeɛbuɛ:
– Anda-ten yiɣiden-iw ineglusen ?
Tufa-d amaẓuẓ-ines yettru, axenziz illeddayen. Tger-as iɣallen, tessers-it gar tkkabaḍin-is. Nettat tesfaḍ imeṭṭi-s, netta yesreɛruɛ yeqqar-as :
– D agulez i yeččan ayetma akked yessetma !
Teṭṭef-as afus i mmi-s, truḥ ad tnadi ɣef ugulez. Ufan-t ɣef yiri n yeɣẓeṛ, igen, isxeṛxuṛ.
Taɣaḍt ur tekukra ur tḥezzeb, teddem timedyaẓ, teldi-as akerciw-is, iɣiden bdan ttefɣen-d yiwen yiwen, wa deffir wa.
– A tarwa, ɣiwlet awit-iyi-d kra n yedɣaɣen uqbel ad d-yaki. Nutni ssawaḍen-as-d, nettat tettessed-iten deg uɛebbuḍ n umẓiw. Mi as-tger sdis n yeẓṛa, teddem tisegnit tegna-yas icerrig-nni.
Kra n wakud sakkin, azulez yuki-d.
Yenna deg uqerruy-is: » ḥulfeɣ i yiman-iw d aẓayan, yerna fudeɣ ».
Yekna ɣer teɛwint akken ad isew, dɣa yebbelqes ɣer temda, yeɣṛeq.
Zdem aPDF n tmacahutt dagi : Agulez akked sa n yiɣiden
AMAWAL N UḌRIS
Ulzuz: amḍiq anda medden ttaɣen neɣ znuzun alzazen
Amẓiw: amdan neɣ aɣersiw i isagaden
Agil: awren amellal i d-ntekkes seg yimendi i lmend n tguri n uɣṛum
Tumert: annecraḥ, talwit n wul
Tasegfert : amḍiq i ntteg de uɣrab i wakken ad neffer neɣ ad nsemwasi iceṭṭiḍen
Aneglus: amudir aṛuhani ixeddmen ayen yelhan kan / win yesɛan azal deg wul
Timedyaẓ: allal swayes ngezzem aceṭṭiḍ neɣ lkaɣeḍ
Gnu: ssemlil sin n yiran n uceṭṭid s ttawil n tsegnit akked lxiḍ
Aḍris-a nesuqqel-it-id seg tefransist ɣer Tmaziɣt.
Grimm – « Le loup et les 7 biquets ».
« Timucuha n ugulez amihaw » s ɣur Yidir Mezyani.
www.tiziri.org
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn kab_Latn kor_Hang